פאלפ

פאלפ (באנגלית: Pulp) היא להקת רוק בריטית הנחשבת לאחת הלהקות הבולטות בסגנון הבריטפופ באמצע שנות התשעים. הלהקה הוקמה בשנת 1978 בשפילד, אנגליה על ידי ג'ארוויס קוקר והתפרקה בשנת 2002. לאחר הפסקה של עשור הלהקה התאחדה מחדש ב-2011 לסיבוב הופעות, ואחריו הפסיקה שוב את פעילותה ב-2013. עתידה להתאחד מחדש ב-2023. הלהקה הוקמה בשנת 1978 על ידי ג'רוויס קוקר בן החמש עשרה יחד עם כמה מחבריו בבית הספר בעיר הולדתם, שפילד. תחילה נקראה הלהקה Arabicus Pulp ומאוחר יותר קוצר השם לפאלפ. שנותיה הראשונות של הלהקה התאפיינו בחוסר הצלחה מבחינה מסחרית ופרסומית ובחוסר יציבות מבחינת הרכב הלהקה. במהלך השנים הללו עברה הלהקה מספר חברות תקליטים וחבריה התחלפו בתדירות גבוהה כאשר לבד מקוקר, פרשו כל חברי הלהקה. במהלך אותן שנים הוציאה הלהקה שני אלבומים, "It" ב-1983 ו-"Freaks" ב-1986 שהתאפיין בסאונד קודר ועגמומי. שני האלבומים זכו להתעלמות תקשורתית. בשנת 1992, כשלוש שנים לאחר שנגנז, יצא אלבום נוסף שנקרא Separations. אלבום זה היה בעל סאונד מגוון המושפע ממוזיקת האסיד האוס וזכה להצלחה יחסית לשני קודמיו. ההצלחה עודדה את הלהקה להוציא סינגלים נוספים ועם כל סינגל שיצא, הלכה וגדלה הצלחת הלהקה. בין הסינגלים מאותה תקופה ניתן למנות את "Babies" ,"Razzmatazz" ו-"Do You Remember the First Time?‎". במהלך תקופה זו הקליטה הלהקה את האלבום "His 'n' Hers" המסמן את תחילת הפריצה המסחרית שלה ואף היה מועמד בשנת 1994 לפרס המרקורי. מה שתרם לעליה בפופולריות של הלהקה היה הסיקור התקשורתי הנרחב לו זכה באותה תקופה סגנון הבריטפופ וכך קוטלגה פאלפ לצד להקות מצליחות כמו אואזיס ובלר. ההצלחה המטאורית של הלהקה הגיעה עם הלהיט "Common People" שהגיע למקום השני במצעד הבריטי וכעבור מספר חודשים, בסוף 1995, יצא אלבומם המצליח ביותר של הלהקה, "Different Class", שהגיע למעמד של פלטינה בתוך שבועיים ומיצב את פאלפ כאחת הלהקות החשובות והפופולריות ברוק הבריטי של אמצע שנות התשעים. אחד הדברים המבחינים את פאלפ מלהקות אחרות השייכות לזרם הבריטפופ הוא הטקסטים. מילות השירים באלבומי הלהקה מתקופה זו, שנכתבו כולם על ידי קוקר, מאופיינות בהומור, בביקורתיות ובסרקזם ועוסקים בצורה צינית ביחסים בין המינים, ובאהדה לבני מעמד הפועלים. פעמים רבות מבנה השירים הוא סיפורי. בשנת 1998 הוציאה הלהקה את אלבומם "This Is Hardcore" שאופיין בצליל אפל ומאתגר ועסק בנושאים כמו מין, פחד מסלבריטאות והזדקנות. מבחינה מסחרית, היווה האלבום כישלון ביחס לקודמיו, אולם קיבל ביקורות חיוביות בארצות הברית העניקו לו 3.5 כוכבים מתוך 4 עיתונים כגון השיקגו טריביון, לוס אנג'לס טיימס והפיטסבורג-פוסט גאזט. בשנת 2001, הוציאה להקת פאלפ את אלבומה האחרון "We Love Life" בהפקת סקוט ווקר ולאחר סיבוב הופעות בשנת 2002 הפסיקה הלהקה את פעילותה. ב-2011–2012 חזרו חברי הלהקה לסיבוב הופעות חד פעמי באירופה, ובו ביצעו שירים מאלבומיהם מ-1992 ועד 2002. למרות שסיבוב ההופעות לא הוביל לאיחוד, כן יצא בעקבותיו שיר חדש אחד נוסף, "After You", אותו הוציאו כסינגל להורדה, וביצעו אותו בפברואר 2013 בתוכנית של ג'ונתן רוס. הקלטת הדמו לשיר נעשתה במקור במהלך העבודה על אלבומם האחרון "We Love Life" אך נזנחה ולא עובדה לגרסת אלבום דאז. לאחר פירוק הלהקה, קוקר היה מעורב במספר פרויקטים כולל הקלטת האלבום "Room 29" בשיתוף פעולה עם צ'ילי גונזלס, והקליט שני אלבומי סולו. בפברואר 2015 חתם קוקר על עצומה לחרם אמנים על ישראל במחאה על הכיבוש. It (1983) Freaks (1987) Separations (1992) His 'n' Hers (1994) Different Class (1995) This Is Hardcore (1998) We Love Life (2001) מדיה וקבצים בנושא פאלפ בוויקישיתוף אתר האינטרנט הרשמי של פאלפ פאלפ, ברשת החברתית פייסבוק פאלפ, ברשת החברתית אקס (טוויטר) פאלפ, סרטונים בערוץ היוטיוב פאלפ, במסד הנתונים הקולנועיים IMDb (באנגלית) פאלפ, באתר אפל מיוזיק (באנגלית) פאלפ, באתר ספוטיפיי פאלפ, באתר סאונדקלאוד (באנגלית) פאלפ, באתר Last.fm (באנגלית) פאלפ, באתר AllMusic (באנגלית) פאלפ, באתר MusicBrainz (באנגלית) פאלפ, באתר דיזר פאלפ, באתר Discogs (באנגלית) פאלפ, באתר Songkick (באנגלית) פאלפ, באתר Genius פאלפ, באתר SecondHandSongs פאלפ, באתר MOOMA (בארכיון האינטרנט) פאלפ, באתר בילבורד (באנגלית) פאלפ, באתר טיידל (באנגלית) פאלפ, באתר אמזון מיוזיק Pulp wiki – אנציקלופדיית גולשים על להקת פאלפ דנה קסלר, דיסקו 2011: על הקאמבק של פאלפ, באתר nrg, ‏22 בנובמבר 2010 חן הוניג‏, משהו השתנה: 20 שנים לנקודת השיא של הבריטפופ, באתר וואלה, 30 באוקטובר 2015 אור ברנע, להקת "פאלפ" מתאחדת, באתר ynet, 8 בנובמבר 2010 עינב שיף, ברצלונה‏, פרימוורה 2011: פאלפ הוכיחו כמה מוצדק האיחוד שלהם, באתר וואלה, 28 במאי 2011 איתמר זהר, ג'רוויס קוקר, "פליימינג ליפס" ועוד שירים חדשים שאולי פיספסתם, באתר הארץ, 29 במאי 2019 אחרי עשור: להקת פאלפ הודיעה על איחוד ב-2023, באתר ynet, 26 ביולי 2022 Kot, Greg, Pulp: This Is Hardcore, מתוך השיקגו טריביון, ה-3 באפריל 1998 (באנגלית) Hochman, Steve SPRING ALBUM ROUNDUP, מתוך הלוס אנג'לס טיימס, ה-4 באפריל 1998 (באנגלית) Masley, Ed Pulp: This Is Hardcore, מתוך הפיטסבורג-פוסט גאזט, ה-22 במאי 1998 (באנגלית) After You, בביצוע פאלפ, וידאו קליפ של השיר באתר יוטיוב (אורך: 3:29) דנה קסלר, בית הזוהר והזוהמה: המלון האגדי של כוכבי הוליווד, באתר כלכליסט, 15 במרץ 2017